Dårlig ide! Meldingen kommer fra Vagn Flink, fællestillidsmand for de nordjyske Falck-reddere. Ifølge Nyhedsbrevet 3F var der tidligere i dag tegn på, at regeringen vil tvinge en løsning igennem i den Falck-konflikt, der har varet i over tre uger: - Jeg tror stadig på, at vi kan finde en løsning med Falck, og derfor er det for tidligt med et regeringsindgreb. Det vil ikke være rart, hvis regeringen presser en dårlig løsning ned over hovedet på os, siger Vagn Flink til DR Nordjylland. Han vil ikke uddybe, hvorfor han er optimist med hensyn til at få et forlig mellem redderne og Falck. Reddernes Landsklub drøfter sagen i eftermiddag. Ifølge de seneste meldinger har regeringen netop aflyst et planlagt møde om Falck-konflikten, hvilket kunne antyde, at et indgreb ikke er på trapperne.
En rigtig dårlig ide kalder redderne det